Héraðsdómur Reykjavíkur sýknaði í morgun alla liðsmenn Sigur Rósar í umfangsmiklu skattsvikamáli. Þá var Jón Þór Birgisson, söngvari sveitarinnar, einnig sýknaður af ákæru um skattsvik í tengslum við samlagsfélagið Frakk. Sakarkostnaður upp á nærri 56 milljónir króna greiðist úr ríkissjóði.
Allir liðsmenn Sigur Rósar nema Kjartan Sveinsson voru ákærðir fyrir meiri háttar skattalagabrot með því að hafa staðið skil á efnislega röngum skattframtölum gjaldárin 2011 til 2014. Kjartan var í ákæru sagður hafa staðið skil á efnislega röngum skattframtölum árin 2012 og 2014.
Þá var Jón Þór Birgisson, söngvari sveitarinnar, einn ákærður fyrir 190 milljóna króna skattsvik í tengslum við samlagsfélag sitt Frakk.
Héraðsdómur horfði til nýrra laga sem samþykkt voru á Alþingi í apríl þar sem bann er lagt við tvöfaldri refsingu. Vísar hann meðal annars til nefndarálits meirihluta efnhags- og viðskiptanefndar Alþingis þar sem talið var að í ljósi ítrekaðra aðfinnslna mannréttindadómstólsins væri lítið svigrúm til að túlka vafa öðruvísi en sakborningum í hag.
Dómurinn taldi að ef liðsmenn Sigur Rósar yrðu sakfelldir væri það tvöföld refsing sem löggjafinn hefði nú bannað.
Í dómnum yfir Jóni Þór er dómarinn nokkuð afdráttalausari. Þar segir hann að söngvarinn hafi gert það sem í hans valdi stóð til að tryggja að skattamál Frakks væru í réttu horfi. Hann hafi ráðið til sín sérfróðan aðila sem greindi honum ekki frá vanskilunum. Þótt það leysti hann ekki undan ábyrgð væri ósannað að hann hefði sýnt af sér stórfellt gáleysi
Málið vakti heimsathygli enda er Sigur Rós sú íslenska hljómsveit sem lengst hefur náð. Eignir að verðmæti tæpra 800 milljóna króna voru kyrrsettar um tíma en þetta voru fasteignir, ökutæki, bankareikningar og hlutafé í fyrirtækjum.